<classify> BENKI ya NMB imetoa msaada wa vitanda, madawati na mabati vyenye thamani ya Sh milioni 15 kuboresha afya na elimu Mbeya.Akizungumza kwa niaba ya Meneja wa Benki ya NMB Kanda ya Nyanda za Juu, Meneja wa NMB Tawi la Mbalizi Road, Hamadan Silliah alisema msaada huo umeelekezwa katika Hospitali ya Rufaa Mkoa wa Mbeya, Kituo cha Afya Iduda na Shule ya Sekondari Mwakibete.Silliah alisema Hospitali ya Rufaa ya Mkoa wa Mbeya imepata vitanda saba vikiwemo vitanda viwili vya kujifungulia, magodoro na mashuka vyenye thamani ya Sh milioni tano.Vifaa vingine vilivyotolewa ni mabati na vifaa vya ujenzi kwa ajili ya ujenzi wa Kituo cha Afya Iduda, mabati 156 na madawati 53 kwa Shule ya Sekondari Mwakibete vyenye thamani ya Sh milioni 10 na kufanya jumla ya msaada wote uliotolewa kufikia Sh milioni 15.Akizungumza wakati akikabidhi msaada huo, Mkuu wa Mkoa wa Mbeya, Albert Chalamila aliishukuru Benki ya NMB kwa msaada uliotolewa na kuwataka wadau na taasisi nyingine kuiga mfano wa NMB kusaidia jamii.Kaimu Mganga Mfawidhi wa Mkoa wa Mbeya, Ismail Macha alisema msaada huo umefika kwa wakati kutokana na mahitaji na changamoto walizonazo hospitalini hapo. Ameiomba Benki ya NMB kuendelea kukubali kuwa kimbilio kutokana na changamoto zinazoikabili jamii.  <topic>: kitaifa 